Кристин Юрукова
Детски обувки

chitanka.info

Къде човечеството

го стиска

обувката,

на кого

да пробута

обувките

детски?

Нощем

в криптата

на Освиенциум —

суматоха.

Бързо

нозете

от дим

в обувките,

после връзките

и детското ято

дим да го няма,

някъде си,

всякъде,

само не тук.

Тук — тамянът

на газовите камери

върху пирамида

от детски обувчици,

малки лодки

за отплаване.

Лопатата

трупа пепел

върху набожното

лице на света.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.